b'\n_START_ARTICLE_\nAleksi M\xc3\xa4kel\xc3\xa4\n_START_SECTION_\nEnsimm\xc3\xa4iset ty\xc3\xb6t\n_START_PARAGRAPH_\nM\xc3\xa4kel\xc3\xa4n ensimm\xc3\xa4inen ohjaus oli vuonna 1988 valmistunut televisioelokuva Uimataidoton, jonka p\xc3\xa4\xc3\xa4osia esittiv\xc3\xa4t Samuli Edelmann, Santeri Kinnunen ja Niko Saarela. Heist\xc3\xa4 tuli my\xc3\xb6hemmin M\xc3\xa4kel\xc3\xa4n luotton\xc3\xa4yttelij\xc3\xb6it\xc3\xa4 yhdess\xc3\xa4 Kari Hietalahden ja Juha Veijosen kanssa. M\xc3\xa4kel\xc3\xa4n seuraava ohjausty\xc3\xb6 oli vuonna 1989 televisioon valmistunut road movie 1249 km, jossa n\xc3\xa4ytteli samoja n\xc3\xa4yttelij\xc3\xb6it\xc3\xa4 kuin M\xc3\xa4kel\xc3\xa4n esikoisohjauksessa. _NEWLINE_Seuraavana vuonna valmistui televisioelokuva Olinkin jo l\xc3\xa4hd\xc3\xb6ss\xc3\xa4, jota seurasi M\xc3\xa4kel\xc3\xa4n ensimm\xc3\xa4inen t\xc3\xa4yspitk\xc3\xa4 elokuva Romanovin kivet. Elokuvan tuotti Spede Pasanen. Toimintaelokuva laman aikaisessa Suomessa maksoi runsaat viisi miljoonaa markkaa, ja se sai ensi-iltansa 26. marraskuuta 1993 Helsingiss\xc3\xa4. Paul Jyr\xc3\xa4l\xc3\xa4 voitti elokuvasta Jussin parhaasta \xc3\xa4\xc3\xa4nisuunnittelusta. _NEWLINE_Vuosina 1994\xe2\x80\x931995 M\xc3\xa4kel\xc3\xa4 ohjasi Vinti\xc3\xb6t- ja Shampanjaa ja vaahtokarkkeja -televisiosarjat. Vuonna 1994 h\xc3\xa4n ohjasi toisen kokopitk\xc3\xa4n elokuvansa Esa ja Vesa \xe2\x80\x93 auringonlaskun ratsastajat kolmen miljoonan markan budjetilla. Elokuva sai useita Jussi-palkintoja: Juha Veijonen voitti parhaan miesp\xc3\xa4\xc3\xa4osan Jussin ja M\xc3\xa4kel\xc3\xa4 ensimm\xc3\xa4isen ohjaus-Jussinsa. Elokuvan tuotti M\xc3\xa4kel\xc3\xa4n tuleva ty\xc3\xb6llist\xc3\xa4j\xc3\xa4 Markus Selin._NEWLINE_Vuosina 1996\xe2\x80\x932004 M\xc3\xa4kel\xc3\xa4 ohjasi televisiosarjoja Peltiheikit, Trabant Express, T\xc3\xa4htitehdas, Muodollisesti p\xc3\xa4tev\xc3\xa4, \xc3\x84kki\xc3\xa4 Anttolassa, Kylm\xc3\xa4verisesti sinun sek\xc3\xa4 K\xc3\xa4enpes\xc3\xa4.\n_START_SECTION_\nL\xc3\xa4pimurto ja menestys\n_START_PARAGRAPH_\nKahden kokopitk\xc3\xa4n elokuvan j\xc3\xa4lkeen M\xc3\xa4kel\xc3\xa4 ohjasi H\xc3\xa4jyt (1999). Elokuvan tekeminen maksoi kuusi miljoonaa markkaa ja j\xc3\xa4i suurmenestyksest\xc3\xa4 huolimatta lipputuloissa tappiolle. 327\xc2\xa0000 suomalaista k\xc3\xa4vi katsomassa elokuvan teattereissa, ja miljoonat ovat n\xc3\xa4hneet sen lukuisissa televisioesityksiss\xc3\xa4. Elokuva sai seitsem\xc3\xa4n Jussi-ehdokkuutta, voittaen niist\xc3\xa4 yhden (Kalevi Haapoja, paras miessivuosa)._NEWLINE_L\xc3\xa4hes yhdeks\xc3\xa4n miljoonan markan budjetilla tehty Lomalla-elokuva valmistui vuonna 2000. M\xc3\xa4kel\xc3\xa4n ohjauksessa n\xc3\xa4htiin vanhat tutut n\xc3\xa4yttelij\xc3\xa4t, joista Outi M\xc3\xa4enp\xc3\xa4\xc3\xa4 palkittiin Jussi -palkinnolla parhaasta naisp\xc3\xa4\xc3\xa4osasta._NEWLINE_M\xc3\xa4kel\xc3\xa4n ohjaamasta Pahat pojat -elokuvasta (2003) tuli yksi kaikkien aikojen suurimmista kotimaisista katsojamenestyksist\xc3\xa4, jonka n\xc3\xa4ki teattereissa yli 614\xc2\xa0000 katsojaa. Ennen elokuvan ilmestymist\xc3\xa4 ep\xc3\xa4iltiin, pystyyk\xc3\xb6 M\xc3\xa4kel\xc3\xa4 tekem\xc3\xa4\xc3\xa4n toisen H\xc3\xa4jyjen kaltaisen hyvin suositun kotimaisen elokuvan. Pahat pojat ker\xc3\xa4si lopulta viisi Jussi-ehdokkuutta ja kaksi voittoa (Paras kuvaus ja paras \xc3\xa4\xc3\xa4nisuunnittelu)._NEWLINE_Pahojen poikien j\xc3\xa4lkeen M\xc3\xa4kel\xc3\xa4 ohjasi Reijo M\xc3\xa4en suosittuihin dekkareihin pohjautuvan Vares \xe2\x80\x93 yksityisetsiv\xc3\xa4 -elokuvan (2004). H\xc3\xa4n ohjasi my\xc3\xb6s elokuvan jatko-osan, V2 \xe2\x80\x93 J\xc3\xa4\xc3\xa4tynyt enkeli, joka sai ensi-iltansa vuonna 2007._NEWLINE_Vuonna 2006 M\xc3\xa4kel\xc3\xa4 julkaisi toistaiseksi suurimman menestyselokuvansa Matin, joka perustui m\xc3\xa4kihypp\xc3\xa4\xc3\xa4j\xc3\xa4 Matti Nyk\xc3\xa4sen el\xc3\xa4m\xc3\xa4\xc3\xa4n. Elokuva teki historiaa ker\xc3\xa4ten huikeat katsojam\xc3\xa4\xc3\xa4r\xc3\xa4t vasta muutamassa p\xc3\xa4iv\xc3\xa4ss\xc3\xa4 ja rikkoen useita enn\xc3\xa4tyksi\xc3\xa4. M\xc3\xa4kel\xc3\xa4 vahvisti elokuvalla paikkansa suurien suomalaisten kaupallisten ohjaajien joukossa._NEWLINE_M\xc3\xa4kel\xc3\xa4n vuonna 2009 ilmestynyt R\xc3\xb6\xc3\xb6peri-elokuva perustuu Harri Nyk\xc3\xa4sen ja Tom Sj\xc3\xb6bergin R\xc3\xb6\xc3\xb6peri \xe2\x80\x93 rikoksen vuodet 1955\xe2\x80\x932005 -kirjaan. Elokuva menestyi teattereissa hyvin._NEWLINE_M\xc3\xa4kel\xc3\xa4 ohjasi lokakuussa 2011 elokuvateattereihin ilmestyneen Kotirauha-elokuvan._NEWLINE_Vuonna 2013 ilmestyi M\xc3\xa4kel\xc3\xa4n 11. elokuva Kaappari, joka perustuu liikemies Aarno Lamminpartaan vuonna 1978 aseella uhaten tekem\xc3\xa4\xc3\xa4n lentokonekaappaukseen. P\xc3\xa4\xc3\xa4osaa elokuvassa n\xc3\xa4yttelee Kari Hietalahti._NEWLINE_M\xc3\xa4kel\xc3\xa4n ohjasi vuonna 2014 ensi-iltaan tulleen elokuvan Kummeli V, joka oli koomikkoryhm\xc3\xa4 Kummelin viides elokuva._NEWLINE_M\xc3\xa4kel\xc3\xa4n uusin elokuva on vuonna 2019 ensi-iltansa saanut Olen Suomalainen'